Es relaciona la única reclamació que ha tingut entrada des del darrer Ple de 2 d'abril, i que és la Reclamació 199/2020, la seva qualificació i dels tràmits que s'han dut a terme.
Aprovació d'actes de les sessions anteriors.
Es donen per llegides les actes de les sessions dels dies 12 i 19 de març de 2020, corresponents a les sessions onzena i dotzena del Ple de 2020.
Proposta de resolució d'estimació parcial de la Reclamació 50/2020
La Proposta de resolució d'estimació parcial de la Reclamació 50/2020, de la qual n'és la ponent la senyora Elisabet Samarra, interposada contra el Departament de Territori i Sostenibilitat de la Generalitat de Catalunya, recull la fonamentació jurídica de l'estimació parcial d'aquesta reclamació, en la mesura que es resol declarar la nul·litat de la resolució dictada pel Departament de Territori i Sostenibilitat que desestimava la sol·licitud d'informació pública de la part reclamant, l'entitat DEPANA i ordena retrotraure el procediment a fi que es pugui derivar o consultar a la Comissió Europea, competent per atendre la sol·licitud d'accés a les comunicacions que s'hagin produït entre la Generalitat i la Unió Europea en el si de la Queixa EU-Pilot 5866/13/ENVI sobre el Delta del Llobregat.
Es proposa la introducció a la fonamentació jurídica i al peu de recurs de la resolució la referència que correspon al Reial decret 463/2020, de 14 de març, pel qual es declara l'estat d'alarma a fi de justificar la finalització del procediment.
Proposta de resolució d'estimació de la Reclamació 83/2020
La Proposta de resolució de finalització d'estimació de la Reclamació 83/2020, de la qual n'és el ponent el senyor Josep Mir, interposada contra Departament de Territori i Sostenibilitat de la Generalitat de Catalunya i relativa a l'accés a una còpia del projecte d'una planta d'incineració de residus, recull la fonamentació del sentit estimatori de la reclamació a fi de reconèixer l'accés a la informació reclamada a l'associació CEPA-Ecologistes de Catalunya.
Es proposa la introducció a la fonamentació jurídica i al peu de recurs de la resolució de la referència que correspon al Reial decret 463/2020, de 14 de març, pel qual es declara l'estat d'alarma a fi de justificar la finalització del procediment.
Proposta de resolució de finalització de la Reclamació 188/2020 per pèrdua d'objecte
La Proposta de resolució de finalització de la Reclamació 188/2020 per pèrdua d'objecte, de la qual n'és el ponent el senyor Josep Mir, interposada contra l'Ajuntament de Canet de Mar, en el marc de la qual es reclama còpia d'un expedient de concessió, recull als antecedents les actuacions dutes a terme durant la tramitació del procediment i l'estimació extemporània per part de l'Ajuntament de la sol·licitud així com la posada a disposició de la informació, elements que permeten la finalització de la reclamació per pèrdua sobrevinguda del seu objecte, malgrat les circumstàncies actuals de confinament i suspensió de l'activitat no han permès encara a la part reclamant l'accés efectiu.
Es proposa la introducció a la fonamentació jurídica i al peu de recurs de la resolució de la referència que correspon al Reial decret 463/2020, de 14 de març, pel qual es declara l'estat d'alarma a fi de justificar la finalització del procediment